
VLÁDNY  NÁVRH


ZÁKON

z .............2026,
 

ktorým sa mení a dopĺňa zákon č. 516/2008 Z. z. o Audiovizuálnom fonde a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony


	Národná rada Slovenskej republiky sa uzniesla na tomto zákone:


Čl. I

Zákon č. 516/2008 Z. z. o Audiovizuálnom fonde a o zmene a doplnení niektorých zákonov v znení zákona č. 532/2010 Z. z., zákona č. 547/2011 Z. z., zákona č. 340/2012 Z. z., zákona č. 352/2013 Z. z., zákona č. 374/2013 Z. z., zákona č. 40/2015 Z. z., zákona č. 138/2017 Z. z., zákona č. 177/2018 Z. z., zákona č. 211/2018 Z. z., zákona č. 221/2019 Z. z., zákona č. 304/2019 Z. z., zákona č. 129/2020 Z. z., zákona č. 300/2020 Z. z., zákona č. 310/2021 Z. z., zákona č. 92/2022 Z. z., zákona č. 264/2022 Z. z., zákona č. 207/2024 Z. z. a zákona č. 294/2025 Z. z. sa mení a dopĺňa takto:

1. V § 2 ods. 1 písm. a) sa slová „príspevkov vybratých“ nahrádzajú slovami „platenia príspevkov“.

2. V § 2 sa odsek 1 dopĺňa písmenom r), ktoré znie:
„r) pravidelne predkladá Európskej komisii správu o povinnosti poskytovateľov audiovizuálnej mediálnej služby na požiadanie, ktorí sú usadení v inom členskom štáte Európskej únie alebo v inom štáte, ktorý je zmluvnou stranou Dohody o Európskom hospodárskom priestore (ďalej len „členský štát“) a svoju službu zameriavajú na divákov na území Slovenskej republiky, platiť príspevok podľa § 28a.“.

3. V § 24 ods. 2, § 25 ods. 3, § 26 ods. 2, § 27 ods. 2 a § 28 ods. 2 sa slovo „posledný“ nahrádza slovom „predchádzajúci“.

4. § 28a vrátane nadpisu znie:

„§ 28a

Príspevok poskytovateľa audiovizuálnej mediálnej služby na požiadanie

(1) Poskytovateľ audiovizuálnej mediálnej služby na požiadanie,37a) na ktorého sa vzťahuje právomoc Slovenskej republiky podľa osobitného predpisu37b) a poskytovateľ audiovizuálnej mediálnej služby na požiadanie, ktorý je usadený v inom členskom štáte a svoju službu zameriava na divákov na území Slovenskej republiky, je povinný platiť príspevok do fondu.


(2) Príspevok poskytovateľa audiovizuálnej mediálnej služby na požiadanie do fondu pozostáva z
a) príspevku vo výške 0,5 % zo základu podľa odseku 3 a
b) príspevku z nezrealizovanej priamej investície vo výške rozdielu medzi priamou investíciou, ktorá má byť realizovaná podľa § 28b ods. 1 a priamou investíciou, ktorá bola skutočne realizovaná za predchádzajúci kalendárny rok podľa § 28b ods. 2 až 10.

(3) Základom pre výpočet príspevku podľa odseku 2 písm. a) sú celkové príjmy poskytovateľa audiovizuálnej mediálnej služby na požiadanie za predchádzajúci kalendárny rok
a) za poskytovanie audiovizuálnej mediálnej služby na požiadanie na území Slovenskej republiky 
1. jednorazovým sprístupnením audiovizuálneho diela,
2. iným spôsobom, ako jednorazovým sprístupnením audiovizuálneho diela, vrátane všetkých foriem predplatného, ak je súčasťou poskytovania služby sprístupnenie najmenej jedného audiovizuálneho diela,
b) z reklamného oznamu zobrazovaného divákom na území Slovenskej republiky spojeného s poskytovaním audiovizuálnej mediálnej služby na požiadanie na území Slovenskej republiky.

(4) Povinnosť podľa odseku 1 sa nevzťahuje na poskytovateľa audiovizuálnej mediálnej služby na požiadanie, ktorý dosahuje z poskytovania audiovizuálnej mediálnej služby na požiadanie nízky obrat alebo poskytuje audiovizuálnu mediálnu službu na požiadanie s nízkou sledovanosťou. Splnenie podmienok nízkeho obratu a nízkej sledovanosti sa posudzuje podľa usmernení vydaných Európskou komisiou, ktoré fond zverejní na svojom webovom sídle v znení publikovanom v Úradnom vestníku Európskej únie. Podmienka nízkej sledovanosti alebo nízkeho obratu sa považuje za splnenú v prípade poskytovateľa audiovizuálnej mediálnej služby na požiadanie poskytujúceho audiovizuálnu mediálnu službu na požiadanie, v súvislosti s ktorou Rada pre mediálne služby rozhodnutím určila menší podiel európskych diel alebo rozhodla, že určenie podielu európskych diel je úplne vylúčené, z dôvodu nízkeho obratu poskytovateľa audiovizuálnej mediálnej služby na požiadanie alebo nízkej sledovanosti audiovizuálnej mediálnej služby na požiadanie.37c)

(5) Poskytovateľ audiovizuálnej mediálnej služby na požiadanie podľa odseku 1 je povinný na základe žiadosti predložiť fondu informácie, údaje a dokumenty preukazujúce splnenie podmienok nízkeho obratu z poskytovania audiovizuálnej mediálnej služby na požiadanie alebo podmienok nízkej sledovanosti poskytovanej audiovizuálnej mediálnej služby na požiadanie.“. 

Poznámky pod čiarou k odkazom 37a až 37c znejú:
„37a) § 27 zákona č. 264/2022 Z. z.
37b) § 4 zákona č. 264/2022 Z. z. v znení zákona č. 256/2025 Z. z. 
37c) § 70 ods. 3 zákona č. 264/2022 Z. z.“.

5. Za § 28a sa vkladá § 28b, ktorý vrátane nadpisu znie:

„§ 28b

Priama investícia

(1) Poskytovateľ audiovizuálnej mediálnej služby na požiadanie, ktorý je povinný platiť príspevok podľa § 28a, je povinný v priebehu kalendárneho roka realizovať priamu investíciu vo výške  3 % z celkových príjmov podľa § 28a ods. 3. 

(2) Priamou investíciou na účely tohto zákona je výdavok uhradený poskytovateľom audiovizuálnej mediálnej služby na požiadanie podľa odseku 1 na
a) získanie licencie na použitie audiovizuálneho diela v slovenskej pôvodnej jazykovej úprave v rámci ním poskytovanej audiovizuálnej mediálnej služby na požiadanie,
b) vývoj audiovizuálneho diela v slovenskej pôvodnej jazykovej úprave,
c) výrobu audiovizuálneho diela v slovenskej pôvodnej jazykovej úprave,
d) výrobu 
1. slovenskej jazykovej úpravy audiovizuálneho diela, ktoré nie je slovenským audiovizuálnym dielom alebo
2. inej ako slovenskej jazykovej úpravy slovenského audiovizuálneho diela.

(3) Výdavok uhradený podľa odseku 2 písm. b) a c) je na účely tohto zákona priamou investíciou  len vtedy, ak bol preukázateľne vynaložený na vývoj audiovizuálneho diela alebo výrobu audiovizuálneho diela, ktorého vývoj alebo výrobu podporil fond z finančných prostriedkov na podporu audiovizuálnej kultúry alebo audiovizuálneho priemyslu.

(4) Ak poskytovateľ audiovizuálnej mediálnej služby na požiadanie podľa odseku 1 použije len časť výdavku na účel podľa odseku 2, priamou investíciou je len tá časť výdavku, ktorá bola použitá na účel podľa odseku 2. 

(5) Priamu investíciu vynaloženú viacerými osobami spoločne si môže každá z nich uplatniť len vo výške svojich vynaložených výdavkov.

(6) Za daný kalendárny rok možno v rámci priamej investície uplatniť len výdavok, ktorý je aj skutočne uhradený.

(7) Za daný kalendárny rok možno uplatniť len priame investície, ktorých súhrn tvoria najmenej z polovice výdavky uhradené na získanie licencie na použitie audiovizuálnych diel, vývoj audiovizuálnych diel alebo na výrobu audiovizuálnych diel, ktorých výrobcami alebo koproducentmi sú  nezávislí producenti podľa odseku 9 alebo osoby, ktoré na výrobu audiovizuálneho diela použili výlučne verejné prostriedky. 

(8) Ak za daný kalendárny rok poskytovateľ audiovizuálnej mediálnej služby na požiadanie uplatní aj priame investície, ktoré sú výdavkami podľa odseku 2 písm. d), do celkového súhrnu priamych investícií možno tieto priame investície zahrnúť najviac v rozsahu  10 % z celkového súčtu uplatnených priamych investícií,  z čoho investície na jazykovú úpravu, ktorej hlasová stopa bola vyrobená výlučne alebo z väčšej časti nástrojmi generatívnej umelej inteligencie si možno uplatniť najviac v rozsahu 5 % z celkového súčtu uplatnených priamych investícií.

(9) Na účel posúdenia splnenia podmienky podľa odseku 7 je nezávislým producentom
a) nezávislý producent v audiovízii,5)
b) výrobca alebo koproducent, ktorý nie je poskytovateľom audiovizuálnej mediálnej služby na požiadanie, nie je s poskytovateľom audiovizuálnej mediálnej služby na požiadanie majetkovo prepojený24a) ani personálne prepojený24b) a minutáž audiovizuálnych diel ním vyrobených pôvodne pre jedného poskytovateľa audiovizuálnej mediálnej služby na požiadanie nepredstavuje viac ako 90 % celkovej minutáže audiovizuálnych diel vrátane ním vyrobených kinematografických diel. 

(10) Ak súhrn priamych investícií za kalendárny rok nespĺňa niektorú z podmienok podľa odseku 7 alebo odseku 8, na  účel výpočtu výšky priamej investície sa tento súhrn kráti tak, aby spĺňal podmienky uvedené v odsekoch 7 a 8.

(11) Úplné alebo čiastočné nesplnenie povinnosti podľa odseku 1 je možné nahradiť zaplatením príspevku z nezrealizovanej priamej investície podľa § 28a ods. 2 písm. b) alebo jeho časti.“.

Poznámky pod čiarou k odkazom 5, 24a a 24b znejú:
„5) § 8 zákona č. 40/2015 Z. z. v znení zákona č. 264/2022  Z. z.
24a) § 11 ods. 1 zákona č. 264/2022 Z. z.
 24b) § 11 ods. 2 zákona č. 264/2022 Z. z.“. 

6. § 30 znie:

„§ 30

(1) Osoby, ktoré platia príspevok do fondu podľa § 24 až 28a, sú povinné tento príspevok odviesť bezhotovostne každoročne do 31. júla na účet fondu a predložiť fondu vyúčtovanie odvedeného príspevku. 

(2) Vyúčtovanie odvedeného príspevku podľa odseku 1 obsahuje
a) výšku odvedeného príspevku,
b) výšku základu pre výpočet príspevku vrátane základných informácií o výpočte výšky tohto základu,
c) výšku priamej investície realizovanej za predchádzajúci kalendárny rok, ak ide o príspevok poskytovateľa audiovizuálnej mediálnej služby na požiadanie podľa § 28a,
d) výšku základu pre výpočet výšky priamej investície za predchádzajúci kalendárny rok, vrátane základných informácií o výpočte výšky tohto základu, ak ide o príspevok poskytovateľa audiovizuálnej mediálnej služby na požiadanie podľa § 28a.

(3) Osoby povinné platiť príspevok do fondu podľa § 24 až 28a sú na účel výkonu kontroly správnosti odvedených príspevkov povinné na základe písomnej žiadosti sprístupniť fondu údaje z účtovnej dokumentácie a poskytnúť mu ďalšie dokumenty a informácie, z ktorých vyplýva určenie základu pre výpočet príspevku a odvedenie príspevku, do desiatich dní odo dňa doručenia takejto žiadosti. 

(4) Do základu pre výpočet príspevku podľa § 24 až 28a sa nezapočítava daň z pridanej hodnoty. Základ pre výpočet príspevku sa zaokrúhľuje na celé eurá nahor. Príspevok podľa § 24 až 28a sa zaokrúhľuje na celé eurá nahor. 

(5) Ak je jeden príjem aspoň z časti základom pre výpočet viacerých príspevkov podľa § 24 až 28a, na účel určenia základu pre výpočet príspevkov sa tento príjem rozdelí po častiach zodpovedajúcich vymedzeniu predmetu príspevku.

(6) Osoby povinné platiť príspevok do fondu podľa § 24 až 28a, ktoré majú príjem, ktorý je aspoň z časti základom pre výpočet viacerých príspevkov podľa § 24 až 28a, sú povinné 
a) určiť a dôsledne uplatňovať pravidlá, podľa ktorých sa v súlade s odsekom 5 takýto príjem rozdelí pre účely určenia základu pre výpočet jednotlivých príspevkov, ktoré sú tieto osoby povinné platiť,
b) evidovať pravidlá podľa písmena a) v písomnej forme s uvedením dátumu, kedy sa začali uplatňovať alebo kedy boli nahradené inými pravidlami.

(7) Údaje, dokumenty a informácie predkladané podľa odsekov 1 až 3 a podľa § 28a ods. 5 sa považujú za dôverné. Fond je povinný zachovávať o týchto údajoch mlčanlivosť, zabezpečiť ich ochranu a použiť ich výlučne na účel kontroly plnenia povinností podľa § 24 až 28a. 

(8) Fond je povinný dbať na ochranu utajovanej skutočnosti, obchodného tajomstva, bankového tajomstva, daňového tajomstva, poštového tajomstva, telekomunikačného tajomstva a osobných údajov a zabezpečiť ich ochranu.

(9) Fond na účel výkonu kontroly platenia príspevkov podľa § 28a spolupracuje s Radou pre mediálne služby, ktorá mu na základe žiadosti poskytuje metodickú súčinnosť pri posudzovaní splnenia podmienok nízkeho obratu a nízkej sledovanosti podľa usmernení vydaných Európskou komisiou, ako aj pri  identifikácii poskytovateľa audiovizuálnej mediálnej služby na požiadanie, ktorý je usadený v inom členskom štáte a svoju službu zameriava na divákov na území Slovenskej republiky.

(10) Finančné riaditeľstvo Slovenskej republiky poskytuje fondu zo svojho informačného systému údaje, vrátane osobných údajov a informácií považovaných za daňové tajomstvo,38) o poskytovateľoch audiovizuálnych mediálnych služieb na požiadanie v rozsahu potrebnom na výkon kontroly platenia príspevkov podľa § 28a, a to spôsobom dohodnutým medzi  Finančným riaditeľstvom Slovenskej republiky a fondom.

(11) Osobné údaje získané podľa odseku 10 podliehajú ochrane podľa osobitného predpisu30) a môžu byť využité len na účely výkonu kontroly platenia príspevkov podľa § 28a a súvisiaceho súdneho konania podľa § 31 ods. 1. Fond získava a spracúva osobné údaje získané podľa odseku 10 kopírovaním, alebo iným zaznamenávaním údajov v rozsahu nevyhnutnom na dosiahnutie účelu spracúvania. Fond je oprávnený uchovávať osobné údaje fyzických osôb podľa prvej vety najviac po dobu desiatich rokov odo dňa ich poskytnutia.“. 

Poznámka pod čiarou k odkazu 38 znie:
„38) § 11 zákona č. 563/2009 Z. z. v znení neskorších predpisov.“. 

7. Nadpis siedmej časti znie:
„SPOLOČNÉ, PRECHODNÉ A ZÁVEREČNÉ USTANOVENIA“.

8.  Za § 36 sa vkladajú § 37 a 38, ktoré vrátane nadpisov znejú:

„§ 37
Prechodné ustanovenia k úpravám účinným od 1. januára 2027

(1) Časť príspevku podľa § 28a ods. 2 písm. a) je poskytovateľ audiovizuálnej mediálnej služby na požiadanie povinný prvýkrát odviesť na účet fondu do 31. júla 2027. V rovnakej lehote je povinný predložiť fondu vyúčtovanie odvedenej časti príspevku.

(2) Časť príspevku podľa § 28a ods. 2 písm. b) je poskytovateľ audiovizuálnej mediálnej služby na požiadanie povinný prvýkrát odviesť na účet fondu do 31. júla 2028. V rovnakej lehote je povinný predložiť fondu vyúčtovanie odvedenej časti príspevku.

§ 38
Záverečné ustanovenie

Ustanovenia tohto zákona účinné od 1. januára 2027 boli prijaté v súlade s právne záväzným aktom Európskej únie v oblasti technických predpisov. 45)“.

Poznámka pod čiarou k odkazu 45 znie:
„45) Smernica Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti (kodifikované znenie) (Ú. v. EÚ L 241, 17. 9. 2015).“.


Čl. II

Zákon č. 40/2015 Z. z. o audiovízii a o zmene a doplnení niektorých zákonov v znení zákona č. 278/2015 Z. z., zákona č. 177/2018 Z. z., zákona č. 211/2018 Z. z., zákona č. 304/2019 Z. z., zákona č. 264/2022 Z. z., zákona č. 265/2022 Z. z. a zákona č. 203/2024 Z. z. sa mení takto: 

1. Poznámka pod čiarou k odkazu 6 znie:
„ 6) § 116 ods. 1 a 2 zákona č. 185/2015 Z. z. Autorský zákon.“.

2. V § 2 ods. 13 písm. b) sa čiarka za slovom „republiky“ nahrádza bodkou a slovo „alebo“ sa vypúšťa. 

3. V § 2 ods. 13 sa vypúšťa písmeno c).

4. Slová „zvukovo-obrazový záznam“ vo všetkých tvaroch sa v celom texte zákona nahrádzajú slovami „audiovizuálny záznam“ v príslušnom tvare.



Čl. III

Zákon č. 264/2022 Z. z. o mediálnych službách a o zmene a doplnení niektorých zákonov (zákon o mediálnych službách) v znení zákona č. 351/2022 Z. z., zákona č. 309/2023 Z. z., zákona č. 157/2024 Z. z., zákona č. 203/2024 Z. z., zákona č. 83/2025 Z. z., zákona č. 157/2025 Z. z., zákona č. 189/2025 Z. z., zákona č. 256/2025 Z. z. a zákona č.329/2025 Z. z. sa dopĺňa takto:

V § 110 sa odsek 3 dopĺňa písmenom aa), ktoré znie:
„aa) poskytovať súčinnosť Audiovizuálnemu fondu na účely kontroly platenia príspevkov od poskytovateľov audiovizuálnej mediálnej služby na požiadanie podľa osobitného predpisu.77g)“. 

Poznámka pod čiarou k odkazu 77g znie:
„77g) § 30 ods. 9 zákona č. 516/2008 Z. z. o Audiovizuálnom fonde a o zmene a doplnení niektorých zákonov v znení zákona č.  .../2026 Z. z.“. 


Čl. IV

Zákon č. 157/2024 Z. z. o Slovenskej televízii a rozhlase a o zmene niektorých zákonov sa dopĺňa takto:

1. V § 5 ods. 3 sa za slovo „vysiela“ vkladajú slová „a sprístupňuje“.

2. V § 26 ods. 1 písm. b) sa za slovo „vysielania“ vkladajú slová „a sprístupňovania“.

Čl. V

Tento zákon nadobúda účinnosť 1. januára 2027. 

